***Tisztelt Államtitkár Úr! Tisztelt Meghívottak!***

Tisztelettel köszöntöm Gera Zoltán 97-szeres válogatott labdarugónkat, aki kiváló játékával részese volt Ferencváros és a magyar futball egy korszakának.

A magyar sport, mint a nemzeti értékek egyik fontos hordozója gazdag múltjából építkezik, de a reményekkel teli jövőről szól.

A Puskás Ferenc Stadion új épületegyüttese pedig a dicsőséges győzelmeket megélt Népstadion helyén, a legendás küzdőtér egyes elemeinek megtartásával születik újjá.

Egy központi stadion építésének gondolata már 1913-ban felmerült. Elképzelték az évek során a régi lóversenytérre, a Vérmezőre, Lágymányosra, a Gellérthegyre, Óbuda-Aranyhegyre, az Óbudai szigetre.

Végül 1947-ben a Fővárosi Közmunkák Tanácsa elfogadta az Istvánmezei út melletti területet a leendő stadion helyszíneként.

1948 júniusában a fővárosi közgyűlés a területet 99 évre átadta az Országos Sporthivatal használatába.

1948. július 12-én délután 5 órakor Tildy Zoltán Köztársasági elnök tette meg az első kapavágást.

Az ünnepélyes átadás 1953. augusztus 20-án történt, a Bp. Honvéd Bozsik 2 és Kocsis góljaival 3:2-re legyőzte a Szpartak Moszkva együttesét.

(Már május 20-án próbamérkőzést játszott az Aranycsapat a Gázművekkel, a Népstadion kapujába az első gólt Kocsis Sándor lőtte /11:1 lett a végeredmény/).

A toronyépület tulajdonképp megmarad, a tartópilonok, bár újak, a régiekre emlékeztetnek, így a XXI. századi technológiai elemeket felhasználó stadion hangulatában, szellemiségében megőrzi az elmúlt évtizedek nagyszerű sporthagyományait.

Az 1953-ban átadott Népstadion végül is a második világháború utáni évtized legfontosabb építkezése volt Magyarországon. Sokat látott a Népstadion. Óriási mérkőzések (Magyar-angol 7:1, válogatott meccsek, kettős bajnoki rangadók, Kosárlabda EB, SZÚR-ok, Szt. II. János Pál pápa itt misézett, Illés - Omega – Metró koncert, itt lépett fel a Rolling Stones…lehetetlen mindent felsorolni.) Az elvileg akkor még 90 ezer emberre kalibrált nézőtéren a magyar-angolon 103-104 ezren szurkoltak (köztük apám mellett magam is).

A nagy időket figyelemmel kísérő nemzedék gyakorta vitázik azon is, hogy a magyar futball egyedülálló kezdő tizenegyéből ki volt a legcsillogóbb labdarúgó, Puskás, Kocsis, Hidegkúti, esetleg Bozsik? Kocsisnak máig népes tábora van, egyebek között azért, mert ahová betette a lábát, kis túlzással mindenhol több lőtt gólt jegyzett, mint ahány meccsen pályára lépett. A legendák ma is élénken élnek emlékezetünkben.

A hőskorszak majd a 90-es évek után 2002-ben a Népstadion csak a nevében újult meg. Ugyan felvette Puskás Ferenc nevét, de az addigra már teljesen elavult létesítmény, leromlott állaga miatt nem tudta betölteni szerepét. Az építményben a legtöbb nézőt vonzó futballválogatott utoljára 2000-ben az olaszok ellen (2–2) játszhatott telt ház, azaz 65 ezer szurkoló előtt.

A Népstadion fogalom volt, de eljárt felette az idő.

Hosszú évek várakozása után a kormány 2013 áprilisában hozott határozatot ugyanazon a helyen egy új nemzeti stadion felépítéséről. 2016-ban beteljesedett a Népstadion sorsa, és lebontották.

Az építési munkálatok ütemterv szerint, kiemelkedően magas szakmai színvonalon zajlanak és minden bizonnyal a szerződésben rögzített határidőre, 2019 végére elkészül Közép-Európa legkorszerűbb, legnagyobb befogadóképességű arénája.

Az új stadion építése kezdettől színtiszta hazai beruházás a terveket nemzetközileg elismert, számos díjjal kitüntetett magyar építésziroda készítette, a kivitelezést is magyar cégek szakemberei végzik.

Átadása után az új Puskás Stadion nem csak sportlétesítmény lesz, hanem egységeiben helyszínt ad több ezer fős rendezvényeknek, közösségi eseményeknek is. Hamarosan Budapest is felkerülhet a legnagyobb rendezvények szervezői közé. Az új arénában a mai elvárásoknak megfelelő körülmények között lehet majd 60-80 ezres közönséget vonzó mérkőzéseket, koncerteket, nagyszabású kulturális eseményeket rendezni.

A beruházás új elemeként elkészült ez a nagyközönség számára ingyenesen látogatható Puskás Ferenc Aréna Látogatóközpont, ahol többek között modern, jövőt idéző megoldásokkal megjelenik a labdarugó sport legendás helyszínének története és az új stadion építésének folyamata is. Interaktív módon már most látható, hogy milyen lesz Magyarország legújabb, monumentális építészeti alkotása.

A stadionélmény koncertszínpaddal, 3D-s virtuális színpadi betekintéssel, koncertfényekkel válik teljessé. Kiváló szakemberek és sportszakértők a Látogatóközpontban rendhagyó állandó tárlatot rendeztek, ahol nyilvánosság elé tárják a névadó, Puskás Ferenc pályafutásának meghatározó relikviáit. A kiállítás bemutatja azokat a nemzetközi hírű személyiségeket is, akik már felléptek a régi stadionban és talán ismét visszatérnek majd a megújuló arénába.

A ma megnyíló, ingyenesen látogatható szórakoztató központ Budapest új attrakciója. A Látogatóközpont várja az idelátogató családokat, csoportokat, szeptembertől pedig előzetes regisztráció alapján iskolai osztályokat, tanulócsoportokat is. Az épület előtti közösségi tér kiváló helyszín lehet sportolásra és a kikapcsolódásra.

A tervek szerint 2019 végére teljesen elkészül az új Stadion. Köszönet illeti a magyar kormányt, hogy a Puskás Ferenc Sportaréna felépítésével Budapesten új, sport és kulturális szempontból is kiemelt beruházás valósulhat meg. Elismerés jár Fürjes Balázs államtitkár Úrnak, aki megkülönbözetett figyelemmel kíséri, menedzseli a tervezési és kivitelezési munkálatokat.

A közös munka eredményeként a 67 ezer fő befogadására tervezett aréna 2020-ban már Európa-bajnoki labdarúgó mérkőzések helyszíne lesz. Három csoporttalálkozót és egy nyolcaddöntőt rendezünk. Bízunk benne, hogy magyar játékosok is lesznek a pályán.

Látva a nagyszerű terveket és az ütemezetten haladó kivitelezést, ismerve a múltban itt zajló nagyszerű sporteseményeket talán bízhatunk abban is, hogy a magyar sport új fellegvárában, a Puskás Ferenc Stadionban a „Genius loci”, a nevezetes hely szelleme egyszer mégiscsak átemeli a magyar labdarúgás dicsőséges múltját egy reményteli jövőbe.